Publication: Magyar Közlöny
Issue: MK-2001-87 (Year: 2001, Number: 87)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 882

2. Szakmai elmélet A jelölt rendelkezzen részletes ismeretekkel az alábbi témakörökben: 2.1. Viselettörténet A jelölt legyen képes: — a viselettörténet áttekintésére az ókortól napjainkig. Ismerje: — a különböző korok és népek öltözködési jellegzetességeit, stílusjegyeit (alapanyagok, formavilág, színvilág), — a természeti népek viseleti szokásait (ruházat, testfestés, tetoválás). Legyen képes meghatározni: — a népviseletek kialakulását, formai jegyeit, jelrendszerét különböző korok és népek történetében, — a divat fogalmának kialakulását, belső törvényeit, rendszerét, társadalmi szerepét, — korunk viseleti sajátosságait. 2.2. Anyagismeret A jelölt ismerje: — a textilipari nyersanyagok általános jellemzőit, a szálasanyagok fajtáit, csoportosítását, — a természetes szálasanyagok fejlődését, kialakulását, tulajdonságait, — a legfontosabb vegyi szálak előállítását, tulajdonságait, — a fonalkészítés folyamatát, a cérnázást, cérnák szerkezetét, — a szövést, a szövetek szerkezetét, a szövetkészítés folyamatát, — a kötést, a kötött kelmék szerkezetét, — a nemszőtt kelmék kikészítését, fajtáit, jellemzőit, felhasználását. Legyen képes: — kiválasztani és alkalmazni a ruhakészítésnél alkalmazott varrófonalak, cérnák, szövetek, kelmék, kellékek fajtáit, felhasználási területeit, — felismerni a varrás menti hibák, sérülések típusait, okait, az öltéssűrűség szabályozásának fontosságát, — jellemezni a kelmék és kellékek összedolgozhatóságát. 2.3. Technológiai ismeretek A jelölt legyen képes: — alkalmazni a ruhaipari modellszerkesztés és tervezés alapelveit, — meghatározni az anyag, a szerkezet, a forma, a díszítés összefüggéseit, — kiválasztani a technológia szerint meghatározott anyagfajták alkalmazását. Ismerje: — a tervdokumentálás, műleírás, előkészítés folyamatát, — a sorozatgyártásra alkalmas alapformákat, — a szabászati alapműveleteket, — a varrásgyakorlati alapműveleteket, — a textilnyomás anyagait, eljárásait (kikészítés, hőkezelés, gőzölés). 2.4. Munka- és környezetvédelem A textilrajzoló és -modelltervező asszisztens ismerje és tudja alkalmazni: — az általános munka- és környezetvédelmi szabályokat, — a speciális szakmai védőfelszereléseket.

Source: https://magyarkozlony.hu/hivatalos-lapok/da8281e967de8fc7b4b83cc806cfd07e2fbd7a07/dokumentumok/ec5c507b73da2ff006b46847cf08268ed0640a6c/letoltes